钦定古今图书集成/方舆汇编/职方典/第1032卷 > 《闽迁新社记》唐·濮阳宁
## 钦定古今图书集成/方舆汇编/职方典/第1032卷 > 《闽迁新社记》唐·濮阳宁

“大中十年夏六月，公命迁社于州坤，凡筑四坛。坛社
稷，其广倍丈有五尺，其高倍尺有五寸，主以石坛；风
师，其广丈有五尺，其高尺有五寸；坛雨师广丈而高
尺。自初献迄终献，专一室，有厦，横附二室，皆南乡备
牺币。西乡之楹凡二室，龟砖脊道凡十有三条，其索
折则三百九十有七尺。缭垣凡百堵，其高逾寻，苞巨”
榕凡二十本。南北行，延崇甍展阶，揭双扉以东，乡具
扃钥焉。其外北东辟二室，有厦；其南立双表及逵功。
以十七日戊子起，冬十一月庚子毕。谨按闽故坛坫，
南邪西隙，蚌蟹污辏，负蒲苇之豪，家禽野牧，触践无
禁。至祈报时，率戒闽候官责办与胥哗庄权事。其晴
也，虽重营不免于濡潟；其雨也，必撑篷以护缕。渎神
劳人，未尝有寤者。元侯关西公既莅闽，其春由郡仪
即社，喟然顾曰：“吾曏理苏，厥坛惟更。仍岁穰穰，苏人
宜之。今闽饶化，期将丕革，首在兹乎？”由是择谨事者
行故坛西，躬取其地授之节，饩严帑，靡隐者除。鸠工
以掉器，斲材以陶坯，肩有欢谣，杵无怨筑。故擘钱垂
十万，不徭一丁，不敛一户，而爽洁开拓，四坛镂焉。夫
迁社于州，坤，右位也；不书稷风、雨，尊社也。《礼》称“诸侯
为百姓立社曰国社”，而厉山氏之农弃綦隆焉，共工
氏之后土勾龙兼飨焉。风秩雨班，光昭旧典，盖先圣
王尊以示本，均以行政，未之改也。惟我元侯，敬恭乎
上，抚临于下，戢苛薙慢，显晦咸宁，繁条阴森，如肃其
飨，自然克灵克序，德致元侯而施于一方也。是月牙
将翁行全牍其绩归成于公。公曰：“坛迩浮屠祠，争出
眉睫，吾患将来有醉浮屠者，易于迁徙焉。苟非钥琢，
则本末无所彰。”遂以记征宁，宁不得辞，且拜命之辱，
谨用二十九日戊辰献记云。